<classify> BENKI Kuu ya Tanzania BoT imetaja faida nne za uanzishwaji wa mfumo wa utumaji wa huduma za fedha kutoka taasisi moja kwenda nyingine.Juzi BoT ilizindua mfumo huo utakaowezesha kutuma fedha kwa urahisi zaidi kuliko ilivyokuwa awali, ambao utumaji ulikuwa wa gharama kubwa, uchelewaji wa fedha na wakati mwingine kukosea nyaraka muhimu ikiwemo majina. Mkurugenzi wa Mifumo ya Taifa Malipo wa BoT, Bernard Dadi alisema zipo faida nne za uanzishwaji wa mfumo huo ikiwemo uhakika wa malipo.Akifafanua, alisema hivi sasa unapohamisha fedha kutoka sehemu moja kwenda nyingine, inahitajika kujua anatumiwa nani na inakwenda mtandao gani, hivyo inatoa usumbufu. Kwa mfumo huu utakuwa hauna haja ya kutoa maelezo yote hayo, bali utaweka namba na kiasi, utakuja kwenye mfumo na utajua namba hiyo ipo kampuni gani. Mtumaji na mtumiaji atafahamishwa ndani ya sekunde chache, alisema Dadi.Alisema vivyo hivyo kwa benki itamrahisishia mteja na kumpunguzia vurugu za kujua maelezo yake, hivyo itampunguzia mawazo kama muamala wake umefika. Alisema pia kwa mfumo huo, upoteaji wa fedha za wateja utapungua kwa kiasi kikubwa na kwamba endapo mteja akiona fedha haijafika, atakuwa na uwezo wa kujua wapi imekwama. Sasa hivi ikikwama unakuwa unapigwa dana dana labda imekwama kwenye kampuni fulani ya simu uliyotumia ama benki fulani uliyotuma. Wanasema sio kampuni hii uliza mtandao fulani, alisema.Alisisitiza kuwa Benki Kuu yenyewe itakuwa na uwezo wa kusimamia vizuri mifumo yote na kujua miamala yote iliyofanyika kwa wiki, mwezi ama mwaka imefanyika kwa kiasi gani. Msomi wa Chuo Kikuu cha Dar es Salaam UDSM Idara ya Uchumi ambaye Mhadhiri Mwandamizi, Dk Jehovaness Aikaeli alisema uzinduzi wa mfumo huo utaleta ufanisi.Dk Aikaeli alisema ukizungumzia masuala ya mifumo ya kompyuta ni namna ya kurahisisha kazi pamoja na ufanisi kuongezeka katika kutuma fedha. Hilo litaleta ongezeko la ufanisi katika utumaji wa fedha toka taasisi moja mpaka nyingine, alisema Dk Aikaeli. Kwa mujibu wake, kiuchumi mfumo huo utapunguza muda uliokuwa ukitumika na kurahisisha wateja kufanya kazi kwa urahisi.Mtendaji Mkuu wa T-Pesa wa Shirika la Mawasiliano Tanzania TTCL, Alphonce Moses aliipongeza BoT kwa kuja na mfumo huo kwa sababu sekta ya fedha imekua, hivyo utarahisisha miamala kwa urahisi na uharaka. Kwa mfano kwa sasa ili kuwawezesha wateja wa TTCL kutuma miamala yao kwenda mitandao mingine ninalazimika kuingia mikataba na kampuni moja moja. Lakini mfumo huo unaleta unafuu mkubwa kwa watoa huduma. Urahisi unakuja kwa mtanzania huduma ikisharahisishwa tofauti na ilivyo sasa kila mtu anajipangia bei yake, lakini tukiwa na switch moja BoT inakuwa na gharama za chini, alisema Moses.  <topic>: KITAIFA 